Finalitza la primera fase dels Pressupostos Participatius amb més de 150 propostes de la ciutadania
23 març 2018

## Finalitza la primera fase dels Pressupostos Participatius amb més de 150 propostes de la ciutadania23 març 2018Última actualització: 14 juliol 2025

![](../gestion/img/_O__4947-copia.jpg)  
  

El diumenge passat, 18 de març, es va donar per finalitzat el termini de presentació de propostes de la ciutadania per als Pressupostos Participatius de Gandia 2018. Tot i no tindre cap referència, en tractar-se de la primera vegada en la història de la ciutat que s’enceta aquest procés, el nombre de propostes rebudes, 160 aproximadament, ha superat les expectatives del govern de Gandia. Així ho han anunciat aquest matí el **regidor de Polítiques amb la Ciutadania, Nahuel González**, acompanyat de **l’edil d’Administració, Transparència i Govern Obert, José Manuel Prieto**.

_“A més de la quantitat, destaquem també la qualitat. Hi ha moltíssimes propostes molt interessants i diverses (esports, bicicletes, medi ambient, turisme, mobilitat, cultura, etc...), cosa que permetrà un major marge i atractiu per a la fase de votació”_, ha assegurat González, qui ha explicat que ara s’obri la fase d’estudi de les propostes per part del personal tècnic de l’Ajuntament. _“Cal recordar, com així vam informar a qualsevol persona que ha fet una proposta, que existien requisits tant tècnics com econòmics per a les propostes, que ara han d’aplicar-se”_: Podia presentar-hi propostes qualsevol persona empadronada a Gandia, major de 16 anys (identificant-se amb el nom, cognoms i DNI), o col·lectiu de la ciutat, exceptuant els partits polítics. A més, les propostes havien d’estar localitzades a Gandia, amb un pressupost màxim per a cadascuna de 50.000 €. I no podien formar dels serveis municipals ja en funcionament, ni cap impediment competencial. També es busca un criteri de territorialitat, que afecten al màxim nombre possible de barris de la ciutat.  _“Cal dir que en general_ _hi ha prou compensació entre barris o, millor dit, hi ha moltes propostes que fan referència a serveis generals que no pertanyen a un barri com a tal, tot i que estiguen geogràficament localitzades a algun districte”_.

En l’actualitat ja es poden veure totes les propostes al portal web www.participagandia.org , on hi ha habilitats espais de debat, així com la funció de compartir propostes a les xarxes socials (les propostes publicades actualment encara no són les definitives per a l’estudi).

Paral·lelament, s’està realitzant un treball de classificació de les propostes. _“A més, també procurem parlar amb les persones proposants per clarificar al màxim possible la seua idea, així com buscar la unió de propostes molt semblants. També ens alegrem que diverses entitats i associacions de la ciutat hagen participat aportant les seues idees i que la gent en general haja sigut responsable amb el procés, evitant  un mal ús d’ell”,_ ha assegurat el regidor de Més Gandia.

**Calendari**

A finals d’abril, cap dia 19 aproximadament, acabarà la fase d’estudi i el Consell de Participació Ciutadana ratificarà el llistat final de propostes que es sotmetran a votació. Podran votar les persones majors de 16 anys empadronades a Gandia fins a un màxim de tres propostes. La intenció és que el 7 i 8 de maig siga presencial, amb urnes a diferents espais públics de Gandia, Marxuquera i el Grau, entre d’altres. I del 9 al 16 de maig, telemàtica, a través de la pàgina web i els opinòmetres.

Per la seua banda, Prieto ha agraït la col·laboració de tots els departaments, els grups polítics i a tots els qui han participat a la proposta. _“El nou govern té un compromís des de l’inici de la legislatura amb la participació ciutadana, la transparència i la revisió dels comptes. I estem treballant en aquesta línia. Ara, les diferents regidories han d’analitzar les propostes i iniciar la fase de revisió tècnica”._  

Finalment, el govern local espera que la implicació de la ciutadania en la votació dels primers Pressupostos Participatius de la seua historia siga alta.  

[Twittear](https://twitter.com/share)